ลงทะเบียนอีก 28.7 ล้านคน รับเยียวยา 5000 บาท
ถ้าหลักฐานชัด ควักจ่ายให้หมดโดยโอนให้กลุ่มผ่านเกณฑ์ไปแล้ว 4.2 ล้านคน ย้ำหลักฐานชัดเจนเยียวยาหมด เกษตรชงคลังขอ 135 แสนล้านบาท เยียวยาเกษตรกร ชี้เจ้าของทะเบียนตัวจริงมีแค่ 3-4 ล้านคนเท่านั้น สาธิต ออกโรงเตือน 4 กลุ่มเสี่ยงฆ่าตัวตาย แฉมีหมอรวมอยู่ด้วย กรมสุขภาพจิตหวั่นคนฆ่าตัวตายซ้ำรอยวิกฤติต้มยำกุ้ง ให้ยึดคาถาอึด ฮึด สู้ ฝ่าวิกฤติ ส่วนวิชัย อธิบดี คน. ดอดรายงานตัวปลัดสำนักนายกฯแล้ว ลั่นไม่ผิดมีลุ้นกลับเก้าอี้ เผยผลสอบชุดแรก โบ้ยโรงงานผลิตแมสก์อาจแอบขายหลังร้าน อาศัยช่องโหว่หลังเจ้าหน้าที่กลับช่วงเย็นผลกระทบจากการแพร่ระบาดของไวรัสโควิด-19 ในประเทศไทย ส่งผลให้รัฐบาลต้องใช้มาตรการหลายอย่างรับมือเพื่อป้องกันการแพร่ระบาดเหมือนหลายประเทศในโลกประสบ เริ่มจากประกาศพระราชกำหนดในสถานการณ์ฉุกเฉิน ตั้งแต่วันที่ 26 มี.ค.-30 เม.ย. สั่งปิดสถานที่หลายแห่ง ที่เป็นแหล่งชุมนุมของประชาชน ก่อนยกระดับประกาศเคอร์ฟิวทั่วประเทศตั้งแต่เวลา 22.00-04.00 น. มีผลบังคับใช้ตั้งแต่วันที่ 3 เม.ย.63 ทั้งนี้ มีกระแสข่าวว่ารัฐบาลจะต่อ พ.ร.ก.ฉุกเฉินไปอีก 1 เดือน โดย พล.อ.ประยุทธ์ จันทร์โอชา นายกรัฐมนตรี เผยว่า จะคุยเรื่องนี้ในการประชุม ครม.วันที่ 28 เม.ย. รวมถึงเรื่องของการผ่อนปรนปลดล็อกบางพื้นที่ บางอาชีพ ขณะเดียวกันในส่วนมาตรการเยียวยาช่วยเหลือผู้ได้รับผลกระทบ ครม.ไฟเขียวขยายแจกเงินเยียวยา 5000 บาท 3 เดือน จาก 9 ล้านเป็น 14 ล้านคน ใช้เงินรวม 210000 ล้านบาท พร้อมเห็นชอบทบทวนคุณสมบัติผู้รับเงินเยียวยา 5000 บาท ให้รวมถึงเกษตรกร นักเรียน นักศึกษาที่ทำงานพาร์ตไทม์ ที่มาเป็นลูกจ้าง แรงงาน หรือประกอบอาชีพอิสระด้วยจะผ่อนปรนหรือไม่ขึ้นกับสถิติความคืบหน้าของประชาชนในการประกาศจากรัฐบาลว่าพื้นที่ไหนจะได้รับการผ่อนปรนหรือปลดล็อกในการเปิดธุรกิจบางชนิดในบางพื้นที่เมื่อเวลา 11.30 น. ที่ศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) (ศบค.) ทำเนียบรัฐบาล นพ.ทวีศิลป์ วิษณุโยธิน โฆษก ศบค. กล่าวถึงกระแสข่าวบางจังหวัดเตรียมคลายล็อก ผ่อนผันให้มีการขายของในตลาดได้ ว่า ผอ.ศบค.จะใช้สถิติชุดข้อมูล และความร่วมมือเป็นสำคัญ การจะเปิดหรือผ่อนปรนขึ้นอยู่กับตัวเลขเหล่านี้ ยืนยันว่ายังไม่ยกเลิกแต่เป็นลักษณะผ่อนปรน เพราะสถานการณ์รอบบ้านมีผู้ติดเชื้อจำนวนมาก ของเราแม้จะควบคุมได้ แต่ถ้ากะพริบตาประมาทนิดเดียวตัวเลขพุ่งขึ้นทันที ที่ผ่านมากรมควบคุมโรคได้เก็บสถิติเอาไว้หมด อะไรจะเกิดขึ้นก่อนหรือหลังขึ้นอยู่กับสถิติและความจำเป็น สถานที่ใดที่จำเป็นต้องเปิดต้องมีมาตรการดูแลให้มั่นใจว่าจะไม่มีการแพร่เชื้อยันนายกฯไม่ได้ตัดสินใจคนเดียวโฆษก ศบค.กล่าวต่อว่า มีการหยิบยกมาพูดกัน อาจมีการทดลองเป็นกลุ่มจังหวัด บางพื้นที่ หรือจะขยายทั้งประเทศต้องรอฟังก่อน ส่วนรายละเอียดต้องฟังมติจาก ครม. และมติ ศบค.ที่จะเกิดขึ้นเร็วๆนี้ เมื่อถามว่าหลายบริษัทเริ่มกลับมาทำงาน และพบว่ามีผู้ติดเชื้อรายใหม่เกิดจากสถานที่ทำงานจะมีแนวทางอย่างไร นพ.ทวีศิลป์กล่าวว่า เราต้องเก็บเป็นสถิติ สถานประกอบการนั้นจะถูกเพ่งเล็ง ถ้ามีความจำเป็นต้องเปิดจะต้องสร้างมาตรการเข้มในการควบคุม นายกฯไม่ได้ตัดสินใจอะไรคนเดียว เพราะคนเดียวสั่งไม่ได้ เป็นการตัดสินใจแบบหมู่คณะ เพื่อให้รอบด้านและเป็นทิศทางที่ปฏิบัติได้ ถ้าเจอกรณีนี้ให้รีบรายงานอย่ากลัวอย่าปิดข้อมูล เอาความจริงมาบอกจะควบคุมโรคได้เผยหมอ–ปชช.มีภาวะเครียดสูงขึ้นนพ.ทวีศิลป์กล่าวว่า กรมสุขภาพจิตได้ไปสำรวจความเครียดของกลุ่มตัวอย่าง เป็นบุคลากร ทางการแพทย์และประชาชนทั่วไป แบ่งเป็น 3 ช่วง ได้แก่ 12-18 มี.ค. 30 มี.ค.-5 เม.ย. และ 13-19 เม.ย. พบว่าทั้งสองกลุ่มมีความเครียดเพิ่มขึ้น เป็นปฏิกิริยาที่เกิดขึ้นต่อสภาวะไม่ปกติ ต้องดูแลกันทุกคน ส่วนใหญ่มีความสามารถในการปรับตัวในสิ่งต่างๆ แตกต่างกันไป แต่มีบางส่วนแก้ปัญหาไม่ได้ก็ต้องไปดูแล โดยปลัดกระทรวงสาธารณสุข (สธ.) มอบกรมสุขภาพจิตเข้าไปดูแลบุคลากรทางการแพทย์ เชื่อมโยงจัดการเรื่องการหมุนเวียนให้ได้พักบ้าง ดูแลชีวิตความเป็นอยู่ ค่าตอบแทน ส่วนประชาชนถ้ามีความเครียด ขอให้แสดงตัวและขอความช่วยเหลือ นายกฯจัดหน่วยงานดูแลทุกด้านยอดลงทะเบียนรับ 5 พัน 28.7 ล. คนในส่วนของมาตรการเยียวยาประชาชนลูกจ้างที่ได้รับผลกระทบจากพิษไวรัสโควิด-19 นั้น นายลวรณ แสงสนิท ผู้อำนวยการสำนักงานเศรษฐกิจการคลัง (สศค.) โฆษกกระทรวงการคลัง เปิดเผยว่า ในวันที่ 22 เม.ย. เวลา 24.00 น. กระทรวงการคลังจะปิดรับลงทะเบียนเยียวยา 5000 บาท ผ่าน www.เราไม่ทิ้งกัน.comอย่างไรก็ตาม ล่าสุดมีผู้มาลงทะเบียนแล้ว 28.7 ล้านคน ส่วนตัวเลขผู้ขอทบทวนสิทธิ์อยู่ที่ 1.7 ล้านคน การทบทวนสิทธิ์นี้ยังไม่มีกำหนดเวลาการปิด ดังนั้นกลุ่มที่ถูกตัดสิทธิ์กว่า 10.6 ล้านคน สามารถมายื่นทบทวนสิทธิ์ได้ตลอดเวลาจ่ายกลุ่มผ่านเกณฑ์แล้ว 4.2 ล. คนโฆษกคลังกล่าวต่อว่า ขณะนี้มีการจ่ายเงินกลุ่มผ่านเกณฑ์ไปแล้ว 4.2 ล้านราย และในวันศุกร์ที่ 24 เม.ย. จะจ่ายเงินเพิ่มอีก 700000 คน แบ่งเป็น กลุ่มที่ขอข้อมูลเพิ่มเติม (สีเทา) 500000 คน และกลุ่มที่ไม่ผ่านการลงทะเบียน (สีแดง) ที่ขอทบทวนสิทธิ์ อีก 200000 คน หลังจากนี้คาดว่าผู้ผ่านเกณฑ์เพิ่มขึ้นเรื่อยๆมาจากกลุ่มทบทวนสิทธิ์ และกลุ่ม สีเทา ต้องส่งเอกสารกว่า 6.3 ล้านคน ยังไม่ส่งเอกสารอีก 1.5 ล้านคนหลักฐานชัดเจนเยียวยาหมดสำหรับนักเรียนและนักศึกษาที่ทำงานไปด้วยเรียนไปด้วย (พาร์ตไทม์) หากมีหลักฐานชัดเจนจะจ่ายเยียวยาให้เช่นกัน ส่วนผู้ที่ประกอบอาชีพอิสระ แต่ได้รับแจ้งเป็นเกษตรกร กรณีนี้ถ้ามีหลักฐานยืนยัน เช่น ใบประกอบอาชีพแท็กซี่ จะได้รับการผ่านสิทธิ์ด้วย แต่จะไม่ได้รับเยียวยาซ้ำซ้อนกับภาคเกษตรที่จะออกมา ทั้งนี้ กระทรวงการคลังเปิดสิทธิ์ให้ผู้ประกอบอาชีพอิสระทุกกลุ่ม ถ้าไม่เห็นด้วย สามารถมายื่นขอทบทวนสิทธิ์ได้ เช่น แรงงานรับจ้างก่อสร้างที่ไม่มีคนจ้างงาน ถ้าเป็นรายเล็กก็พร้อมช่วย แต่ถ้าเป็นแรงงานก่อสร้างให้กับรายใหญ่ และยังทำงานได้ ตรงนี้ถือว่าไม่ได้รับผลกระทบขอใช้งบกลางเพิ่มกันจ่ายเงินสะดุดนายลวรณกล่าวต่อด้วยว่า ส่วนการขอขยายวงเงินจ่ายเงินเยียวยา 5000 บาทกับคณะรัฐมนตรี (ครม.) เมื่อวันที่ 21 เม.ย.63 จากเดิมได้รับจัดสรรงบกลางมาแล้ว 45000 ล้านบาท และขอใช้งบกลางเพิ่มอีก 25000 ล้านบาท รวมทั้งขยายจำนวนผู้ได้รับสิทธิ์จาก 9 ล้านคน เป็น 14 ล้านคนนั้น เป็นการขอขยายวงเงินเตรียมความพร้อมเพื่อจ่ายเงินเยียวยาให้ผู้ผ่านเกณฑ์เพิ่มเติม เพราะกระบวนการขอใช้งบ ประมาณต้องใช้เวลา 2 สัปดาห์ กระทรวงการคลังไม่อยากให้การจ่ายเงินสะดุด ขอกรอบการใช้เงินจากงบกลางไว้ก่อน ถ้าใช้ไม่หมดก็นำไปจ่ายในเดือนที่ 2 หรือเดือน พ.ค.ได้ อย่างไรก็ตาม หลังจากนี้เงินเยียวยาที่จ่ายในเดือน พ.ค.-มิ.ย. จะต้องกู้จากพระราชกำหนด (พ.ร.ก.) กู้เงิน 1 ล้านล้านบาทมาจ่ายเพิ่ม ส่วนสุดท้ายแล้วจะจ่ายกี่คนคงแล้วแต่ว่าจะมีผู้ผ่านเกณฑ์เท่าใดยื่นทบทวนวันที่ 3 ทะลุ 2 ล. คนขณะที่นายธนกร วังบุญคงชนะ เลขานุการ รมว.คลัง กล่าวว่า กระทรวงการคลังเปิดให้มีการยื่นทบทวนสิทธิ์เป็นวันที่ 3 มีประชาชนที่ไม่ผ่านเกณฑ์กว่า 2 ล้านคนได้ยื่นขอทบทวน ทั้งนี้ เจ้าหน้าที่เครือข่ายคลังจังหวัดและทางจังหวัด จะลงพื้นที่จริงเพื่อยืนยันตัวตนและการประกอบอาชีพตามที่ลงทะเบียนไว้ในวันที่ 23 เม.ย. ส่วนกรณีที่ ครม.อนุมัติขยายจำนวนผู้รับเงินเยียวยา 5000 บาทจาก 9 ล้านคนเป็น 14 ล้านคนนั้น เป็นการเตรียมเงินไว้ใช้จ่ายเยียวยาอย่างต่อเนื่อง เพราะจ่ายเยียวยาเกือบทุกวัน รัฐบาลจะ เยียวยาประชาชนที่เดือดร้อนทุกคนที่ผ่านการคัดกรอง เท่าไหร่ก็เท่านั้นเกษตรชงคลังขอ 135 แสนล้าน บ.ด้านมาตรการเยียวยาเกษตรกร วันเดียวกัน นายอนันต์ สุวรรณรัตน์ ปลัดกระทรวงเกษตรและสหกรณ์ เปิดเผยว่า เตรียมเสนอมาตรการเยียวยาเกษตรกร ตามจำนวนทะเบียนเกษตรกรที่ลงทะเบียนไว้กับกระทรวงเกษตรและสหกรณ์ 9 ล้านทะเบียนเกษตรกร วงเงิน 5000 บาท เป็นเวลา 3 เดือน หรือ 15000 บาทต่อทะเบียนเกษตรกร โดยเตรียมเสนอต่อคณะกรรมการกำกับดูแลผู้ได้รับผลกระทบจากการแพร่ระบาดของโรคโควิด-19 ที่มีปลัดกระทรวงการคลังเป็นประธาน ในวันที่ 23 เม.ย. มาตรการเยียวยาเกษตรกรคาดว่าจะใช้เงินประมาณ 135000 ล้านบาท ผ่านบัญชีธนาคารเพื่อการเกษตรและสหกรณ์การเกษตร (ธ.ก.ส.)เยียวยาเกษตรกรตัวจริง 3–4 ล. คนสำหรับการลงทะเบียนขอรับการเยียวยาผ่าน www.เราไม่ทิ้งกัน.comระบุว่าผู้ที่ลงทะเบียนมากกว่า 10 ล้านคนเป็นเกษตรกร ดังนั้น การหารือกับคณะกรรมการฯ เมื่อสัปดาห์ก่อน ได้ชี้แจงระบบการลงทะเบียนเกษตรกร ว่า การลงทะเบียนผู้ที่เป็นเจ้าของทะเบียน ได้ลงชื่อลูกหลานเข้าไปด้วยทำให้ใน 10 ล้านคน ระบบเอไอระบุว่ามีอาชีพเกษตรกร แต่ในจำนวนนั้นมีประมาณ 3-4 ล้านคนเท่านั้นที่เป็นเจ้าของทะเบียน เพื่อที่กระทรวงเกษตรฯจะเสนอให้ช่วยเหลือ ดังนั้นอีก 6-7 ล้านคน หากมีการทบทวนสิทธิ์ กลุ่มนี้ต้องได้รับสิทธิ์เงินเยียวยา 5000 บาทต่อเดือน ในกรณีที่ประกอบอาชีพค้าขาย หรือขับแท็กซี่จริง ต่อไปนี้การช่วยเหลือของกระทรวงเกษตรฯในมาตรการดังกล่าวจะช่วยตามรายทะเบียนที่มีประมาณ 9-10 ล้านทะเบียนเท่านั้น ไม่นับเป็นรายจะมีมากกว่า 16-17 ล้านราย แบ่งเป็นที่ขึ้นกับกรมส่งเสริมการเกษตร 6.1 ล้านทะเบียน ประมงไม่เกิน 1 ล้านทะเบียน ปศุสัตว์ 3 ล้านทะเบียน จะอัปเดตทุกรอบการผลิตช่วยเหลือเหตุเกษตรกรโดนพิษโควิดนายอนันต์กล่าวว่า การช่วยเหลือดังกล่าวเป็นภาวะที่ได้รับผลกระทบโควิด-19 ไม่เกี่ยวกับการประกันรายได้เกษตรกร ทั้งชาวสวนปาล์ม ยาง ข้าว มันสำปะหลัง ยังเดินหน้าตามการประกันรายได้ต่อไป นอกจากนี้เกษตรกรอาจได้รับมาตรการฟื้นฟูเพิ่ม กรณีที่ผลผลิตได้รับความเสียหายจากภัยธรรมชาติและอื่นๆ ที่เป็นมาตรการช่วยเหลือปกติตามสถานการณ์ ที่ผ่านมามีการมองว่าภาคเกษตรไม่ได้รับผลกระทบจากโควิด-19 แต่เมื่อประกาศ พ.ร.ก.ฉุกเฉิน กิจกรรมทุกอย่างหยุดชะงัก การเก็บเกี่ยวทำไม่ได้ การนำผลผลิตออกขายลำบาก อีกทั้งเกษตรกรเป็นกลุ่มที่มีรายได้ต่ำกว่าเส้นความยากจนอยู่แล้ว หากไม่ได้รับการช่วยเหลือจะไม่เป็นธรรมเมื่อเทียบกับอาชีพกลุ่มอื่นดีอีเอสหาแนวทางลดค่าเน็ตบ้านส่วนมาตรการช่วยเหลือด้านโทรคมนาคม นายพุทธิพงษ์ ปุณณกันต์ รมว.ดิจิทัลเพื่อเศรษฐกิจและสังคม (ดีอีเอส) เผยว่า มอบหมายผู้บริหารบริษัท ทีโอที จำกัด (มหาชน) และบริษัท กสท โทรคมนาคม จำกัด (มหาชน) หรือแคท และบริษัท ไปรษณีย์ไทย จำกัด รัฐวิสาหกิจในสังกัดดีอีเอส ไปหาแนวทางลดค่าบริการอินเตอร์เน็ตประจำบ้านแบ่งเบาภาระค่าใช้จ่ายประชาชน ในช่วงนี้ โดยส่วนของไปรษณีย์มีแนวทางที่จะลดค่าบริการลงได้อีกหรือไม่ โดยเฉพาะการส่งสินค้าเกษตรเพื่อช่วยเหลือเกษตรกรช่วงนี้ รวมทั้งสั่งการให้ทีโอที หาแนวทางลดค่าบริการลง เพราะคนอยู่บ้านใช้ไวไฟจะช่วยประหยัดค่าโทร.ได้ ส่วนผู้ให้บริการอินเตอร์เน็ตบ้านเอกชนรายอื่นๆ จะลดราคาลงหรือไม่ ดีอีเอสไม่สามารถสั่งการได้ ขึ้นอยู่กับเอกชนรายนั้นๆ จะร่วมมาตรการกับกระทรวงดีอีเอสหรือไม่ทีโอทีจ่อให้ลูกค้าใช้ฟรี 1-2 เดือนมีรายงานว่า ทีโอทีได้ศึกษาแนวทางการช่วยเหลือเบื้องต้น จะให้ลูกค้าอินเตอร์เน็ตของทีโอที ที่มีอยู่ 1.38 ล้านรายนั้น ใช้บริการฟรี 1-2 เดือน ภายใต้เงื่อนไขทีโอที ไม่ต้องนำส่งเงินปันผลจ่ายให้กระทรวงการคลัง ขณะที่แคทมีผู้ใช้บริการอยู่ราว 200000 ราย ทั้งนี้ ปัจจุบันมีผู้ใช้บริการอินเตอร์เน็ตประจำที่ หรืออินเตอร์เน็ตบ้าน ราว 10-11 ล้านราย แบ่งเป็นบริษัท ทริปเปิลที อินเทอร์เน็ต จำกัด หรือ 3 บีบี จำนวน 4.8 ล้านราย เอไอเอส ไฟเบอร์ 1 ล้านราย ทรู อินเตอร์เน็ต 3.6 ล้านราย ทีโอที 1.38 ล้านราย แคท 200000 รายสาธิตเตือน 4 กลุ่มเสี่ยงฆ่าตัวตายอีกด้านหนึ่งที่กระทรวงสาธารณสุข นายสาธิต ปิตุเตชะ รมช.สาธารณสุข กล่าวว่า ถึงตัวเลขผู้ติดเชื้อจะลดลง แต่ขอคนไทยอย่าประมาท เพราะในต่างประเทศเห็นแล้วว่าหากประมาทตัวเลขผู้ป่วยก็เพิ่มขึ้นได้ ดังนั้น การเว้นระยะห่าง สวมหน้ากาก ล้างมือบ่อยๆยังจำเป็น อย่างไรก็ตาม มาตรการในการต่อสู้กับโควิด-19 เชื่อว่าทำให้ทุกคนเครียด หากไม่จัดการจะนำไปสู่ภาวะซึมเศร้า นำไปสู่การฆ่าตัวตายได้ ขณะนี้สำรวจพบมี 4 กลุ่มที่มีความเครียดอาจจะนำสู่ภาวะซึมเศร้าฆ่าตัวตายในที่สุด คือ 1.กลุ่มผู้ที่กักกัน ผู้ติดเชื้อ 2.กลุ่มเสี่ยงมีปัญหาสุขภาพจิต 3.บุคลากรทางการแพทย์ ที่อาจจะมีปัญหาหมดไฟและผิดหวังจากการรักษาคนไข้ไม่สำเร็จ และ 4.ประชาชนทั่วไปชุมชนพบโควิดทำคนหย่าร้างเพิ่มรมช.สาธารณสุขกล่าวต่อว่า จากข้อมูลสายด่วนสุขภาพจิต 1323 พบว่า ในเดือน มี.ค.มีการโทร.มา ใช้บริการมากขึ้น โดย 51.85% ปรึกษาเรื่องเครียดจากวิตกกังวล รองลงมา 37.99% กลุ่มจิตเวชเดิม ดังนั้น หากมีปัญหาขอให้ปรึกษาจิตแพทย์ หรือโทร.สายด่วน 1323 และเปิดแนวรุกให้บุคลากรไปพบปะประชาชนที่มีความเครียด จัดกิจกรรมให้ความรู้ด้านสุขภาพใจทางออนไลน์ด้วย อย่างไรก็ตาม พบว่าข้อมูลของต่างประเทศ พบตัวเลขการหย่าร้างคนในครอบครัวมีเพิ่มมากขึ้นจากปัญหาโควิดเครียดเพราะถูกมองว่าติดเชื้อด้าน นพ.เกียรติภูมิ วงศ์รจิต อธิบดีกรมสุขภาพจิต กล่าวว่า ผลกระทบด้านสุขภาพจิตของประชาชนจะแบ่งเป็นระลอกคลื่นมาตั้งแต่การระบาดรอบแรก รอบสอง ส่วนคลื่นระลอกที่ 4 จะมาหลังการระบาด 1-2 เดือน เป็นปัญหาทางจิตใจ ปัญหาเศรษฐกิจ ภาวะหมดไฟหรือความเหนื่อยล้าของคนทำงานหลังเผชิญความเครียดมานาน ที่ผ่านมาได้สำรวจความเครียดของกลุ่มต่างๆ 3 รอบ ล่าสุดคือ 13-19 เม.ย. พบว่า คนเครียดลดลงจากการสำรวจ 2 รอบแรก เพราะปรับตัวได้ แต่มีประมาณ 10% ที่ปรับตัวไม่ได้ ปัญหาหนึ่งที่ทำคนเครียดมากคือการตีตราว่าติดเชื้อโควิดหวั่นฆ่าตัวตายซ้ำต้มยำกุ้งอธิบดีกรมสุขภาพจิตกล่าวต่อว่า ทั้งนี้ กรมสุขภาพจิตวางเป้าหมายในการดูแล 2 ประการคือ 1.ลดผลกระทบด้านสุขภาพจิตระดับบุคคล ต้องเข้าถึงบริการ ได้รับการดูแล 2.เพิ่มศักยภาพของครอบครัวและชุมชนเพื่อร่วมกันดูแลสุขภาพจิต หลักการคือ ประชาชนต้องรู้สภาวะเครียดกังวลของตัวเองว่าอยู่ขั้นไหน เพราะถ้าเครียดนาน เครียดมาก จะนำไปสู่ภาวะซึมเศร้า และฆ่าตัวตาย ยิ่งผลพวงจากการระบาดของโควิด-19 ทำให้ไปไหนไม่ได้ ปัญหารอบด้านที่เข้ามามีผลต่อตัวเลขการฆ่าตัวตาย ในสมัยต้มยำกุ้งไทยมีอัตราการฆ่าตัวตายเพิ่มขึ้น 2 ต่อแสนประชากร หรือ 2 คนต่อวัน และทำให้อัตราการฆ่าตัวตายเฉลี่ยในช่วงนั้นไปถึง 8.59 ต่อแสนประชากร ดังนั้น รอบนี้จะต้องช่วยกันไม่ให้มีการฆ่าตัวตายเพิ่มเกิน 1 คนต่อวัน และไม่ให้อัตราการฆ่าตัวตายเฉลี่ยไปถึง 8.59 ต่อแสนประชากรเหมือนตอนนั้น ขณะนี้อัตราการฆ่าตัวตายของไทยอยู่ที่ 6.31 ต่อแสนประชากรใช้ อสม.หัวหอกเจาะกลุ่มเสี่ยงนพ.เกียรติภูมิกล่าวอีกว่า ส่วนวิธีการคือ ให้อาสาสมัครสาธารณสุขหมู่บ้าน (อสม.) เคาะประตูบ้านกลุ่มเสี่ยงเพื่อคัดกรองสุขภาพจิต หากมีปัญหาก็ส่งต่อจิตแพทย์ดูแล ดังนั้น อย่าแปลกใจหากมีบุคลากรทางด้านจิตเวชโทร.ไปหา ส่วนคนที่ยังไม่เสี่ยง การเคาะประตูบ้านยังไปไม่ถึง สามารถโหลดแอป-พลิเคชัน Mental Health Check Up เพื่อวัดระดับความเครียดของตัวเองก่อนได้ หากมีปัญหาให้รีบปรึกษาจิตแพทย์ หรือโทร. 1323ยึดคาถาอึด ฮึด สู้ ฝ่าวิกฤติอธิบดีกรมสุขภาพจิตกล่าวด้วยว่า ขณะเดียวกันเราต้องสร้างวัคซีนใจด้วย โดยคนในครอบครัว ชุมชนต้องดูแลกันและกัน มี 4 หลัก คือ 1.ทำให้สงบด้วย การมีสติ รับรู้ข้อมูลข่าวสารที่ถูกต้อง 2.รู้จักวิธีป้องกันตัวเองได้ สร้างพื้นที่ปลอดภัยในบ้าน ในชุมชน 3.มีความหวัง สร้างความหวังเตรียมพร้อมเรื่องการประกอบอาชีพหลังมีการผ่อนปรนมาตรการ 4.ห่างกายเพื่อควบคุมโรคแต่ให้มีการพูดคุยกันได้อย่างสม่ำเสมอ ระหว่างญาติมิตร ทั้งทางโทรศัพท์ อินเตอร์เน็ต เพื่อแลกเปลี่ยนข้อมูลข่าวสาร และดูแลสภาพจิตใจกันได้ และขอให้ยึดคาถา อึด ฮึด สู้ ประเทศไทยเคยผ่านศึกมานับไม่ถ้วน เช่น น้ำท่วมปี 2554 คนได้รับผลกระทบกว่า 10 ล้านคน เราก็ผ่านมาได้สภาพัฒน์สำรวจผลรัฐเยียวยาขณะที่นายทศพร ศิริสัมพันธ์ เลขาธิการสภาพัฒนาการเศรษฐกิจและสังคมแห่งชาติ (สศช. หรือสภาพัฒน์) เปิดเผยว่า ได้จัดทำผลสำรวจปัญหาและความต้องการของภาคธุรกิจ เพื่อประเมินผลกระทบเบื้องต้นจากการใช้มาตรการบรรเทาผลกระทบทางเศรษฐกิจจากโควิด-19 ผ่านระบบออนไลน์ ระหว่างวันที่ 9-13 เม.ย.63 มีผู้ตอบแบบสอบถาม 8929 คน จาก 77 จังหวัด แบ่งออกเป็นพนักงาน ลูกจ้าง แรงงาน 4140 คน หรือ 46% ของผู้ตอบแบบสอบถามทั้งหมด เป็นผู้ประกอบอาชีพอิสระ 2515 คน หรือ 28% นายจ้าง 1700 คน หรือ 19% เป็นผู้ว่างงาน 423 คน หรือ 5% และเป็นผู้เกษียณอายุ 151 คน หรือ 2%ภาพรวมยังไม่ได้รับการช่วยเหลือสำหรับภาพรวมของผลการสำรวจพบว่า คนส่วนใหญ่ตอบว่ายังไม่ได้รับความช่วยเหลือ และมาตรการการช่วยเหลืออาจไม่เพียงพอหากสถานการณ์ยาวนานกว่า 3 เดือน โดยจากผู้ตอบแบบสอบถามทั้งหมดพบว่า มีเพียง 1035 คน หรือ 12% ที่ได้รับความช่วยเหลือ ส่วนอีก 7894 คน หรือ 88% ไม่ได้รับความช่วยเหลือ แบ่งออกเป็น 5407 คน หรือ 67% รู้ว่ารัฐบาลมีการช่วยเหลือแต่ไม่ได้รับความช่วยเหลือ และ 1718 คน หรือ 22% ไม่รู้ว่ารัฐมีมาตรการอะไรและต้องทำอย่างไร และ 279 คน หรือ 4% อยู่ระหว่างการดำเนินการแนะการช่วยเหลือให้เข้าถึงทุกกลุ่มทั้งนี้ ข้อเสนอแนะในภาพรวมของผู้ตอบแบบ สอบถามระบุว่า ให้รัฐบาลเพิ่มการเข้าถึงมาตรการช่วยเหลือ โดยขยายให้ครอบคลุมประชาชนทุกกลุ่ม ตามลักษณะความต้องการที่เหมาะสม ไม่กำหนดมาตรการเดียวเพื่อประชาชนทั้งประเทศ ให้ลดเงื่อนไขการเข้าถึงมาตรการความช่วยเหลือโดยกำหนดสิทธิ์การเข้าถึงการช่วยเหลือที่ชัดเจนเหมาะสมเสมอภาค และเพิ่มช่องทางการประสานงานช่วยเหลือประชาชนด้านธุรกิจที่ได้รับผลกระทบ รวมทั้งจัดหางานให้กับประชาชนที่ถูกเลิกจ้างด่วนที่สุด และให้ลดค่าใช้จ่ายภาครัฐที่ไม่จำเป็นเพื่อนำงบประมาณมาใช้ ในการช่วยเหลือผู้ได้รับผลกระทบผ่อนปรนธุรกิจบางชนิดโดยมีเงื่อนไขส่วนข้อเสนอลดภาระค่าใช้จ่ายผู้ประกอบการและประชาชนในการเข้าถึงแหล่งเงินกู้ดอกเบี้ยต่ำและพักหนี้ ให้ยกเงื่อนไขที่ซับซ้อนยุ่งยากและมีมาตรฐานเดียวกันทุกสถาบันการเงิน ขอให้คืนภาษีเงินได้นิติบุคคลตามสัดส่วนขนาดธุรกิจ คืนภาษีมูลค่าเพิ่ม งดเว้นการจัดเก็บภาษีท้องถิ่นและเพิ่มการหักลดหย่อนภาษีเงินได้บุคคลธรรมดา ตลอดจนขอให้ผ่อนปรนธุรกิจบางประเภทให้เปิดทำการได้โดยมีเงื่อนไข เช่นให้ลูกค้านั่งรับประทานอาหารที่ร้านโดยยึดหลักเกณฑ์ระเบียบตามมาตรการด้านสาธารณสุขขอมติ มส.ให้พระสงฆ์กักตัวในโรงแรมวันเดียวกัน นายณรงค์ ทรงอารมณ์ ผอ.สำนักงานพระพุทธศาสนาแห่งชาติ (พศ.) เผยถึงการเตรียมพร้อมรับพระภิกษุสงฆ์และเเม่ชีที่กำลังจะกลับจากประเทศอินเดีย ว่า ชุดแรก 104 รูป จะกลับมาวันที่ 24 เม.ย. โดยสถานที่กักตัว เดิมจะใช้อาคาร 100 ปี สำนักงานพระพุทธศาสนาแห่งชาติ พุทธมณฑล จ.นครปฐม หรือที่สถาบันพระสังฆาธิการ จ.ราชบุรี พบว่าไม่ผ่านมาตรการการรับรองของกระทรวงสาธารณสุข ในการกักตัวผู้ที่มาจากประเทศกลุ่มเสี่ยง ต้องใช้พื้นที่โรงแรมเอกชนหรือที่รัฐบาลจัดให้ แต่เกรงว่าจะเกิดการวิพากษ์วิจารณ์ว่าจะผิดพระธรรมวินัย เพราะพระสงฆ์ที่กลับมาจะต้องจำวัดในโรงเเรม ได้ขอคำปรึกษาสมเด็จพระมหาวีรวงศ์ (สุชิน อคฺคชิโน) กรรมการมหาเถรสมาคม (มส.) ผู้ช่วยเจ้าอาวาสวัดราชบพิธฯ เลขานุการสมเด็จพระสังฆราช ท่านแนะนำให้ทำเป็นข้อหารือไปยังกรรม-การ มส.ทุกรูป และออกเป็นมติ มส. อนุโลมให้พระสงฆ์พักอาศัยในโรงแรมขณะกักตัว 14 วันได้ เนื่องจากมีเหตุจำเป็นพระเดือดร้อนไม่มีกิจนิมนต์พิษจากไวรัสโควิด-19 ยังสร้างความเดือดร้อนไปทั่วไม่เว้นแม้แต่พระสงฆ์ผู้ทรงศีล พระครูพิพิธพัฒน-โกวิท เจ้าอาวาสวัดทุ่งพร้าว ต.ม่วงคำ อ.พาน จ.เชียงราย เจ้าคณะอำเภอพาน เผยว่า สถานการณ์แพร่ระบาดทำให้พระภิกษุสามเณรวัดต่างๆพลอยได้รับความเดือดร้อนแทบทุกวัด โดยเฉพาะวัดเล็กๆ ตามหมู่บ้านชนบท และพระภิกษุสามเณรที่กำลังเรียนทั้งทางโลกและทางธรรม เมื่อไม่มีกิจนิมนต์พิธีกรรมทางสงฆ์ ประชาชนยากจนลดการทำบุญกุศล ด้วยพระดำริของสมเด็จพระสังฆราชเห็นควรจัดตั้งโรงทานมอบสิ่งของหรือปัจจัยเพื่อช่วยเหลือผู้ได้รับผลกระทบเพราะถือเป็นศาสนกิจอย่างหนึ่งของสงฆ์ที่พึงกระทำ บัญชาให้เจ้าคณะตำบลสำรวจพิจารณาคัดเลือกวัดในเขตปกครองที่ได้รับผลกระทบมากเข้ารับเงินช่วยเหลือเยียวยาจากกองทุนบุญนิธิพิพิธพัฒนโกวิท วัดละ 2000 บาท จำนวน 21 วัด เป็นเงิน 42000 บาท และหน้ากากอนามัยแบบผ้าให้พระสงฆ์ใช้ประกอบกิจกรรมศาสนพิธี แม้จะเป็นเงินไม่มากแต่ได้บรรเทาความเดือดร้อนเบื้องต้นไปก่อนวธ.หารือ จุฬาราชมนตรี ช่วงรอมฎอนขณะที่นางยุพา ทวีวัฒนะกิจบวร รองปลัดกระทรวงวัฒนธรรม ในฐานะโฆษกกระทรวงวัฒนธรรม เปิดเผยว่า จากการที่นายอิทธิพล คุณปลื้ม รมว.วัฒนธรรม เข้าเยี่ยมคารวะนายอาศิส พิทักษ์คุมพล จุฬาราชมนตรี เพื่อหารือเกี่ยวกับมาตรการการป้องกันการแพร่ระบาดของโรคติดเชื้อไวรัสโคโรนา 2019 หรือโควิด-19 ในเดือนรอมฎอน โดยเน้นย้ำถึงข้อห่วงใยของ พล.อ.ประยุทธ์ จันทร์-โอชา นายกรัฐมนตรี ถึงพี่น้องชาวมุสลิมที่จะเข้าร่วมปฏิบัติศาสนกิจทางศาสนาอิสลามในการป้องกันการแพร่ระบาดของโรคโควิด-19 ทั้งนี้ นายอาศิส ได้แสดงความห่วงใยเช่นเดียวกัน โดยจะประสานงานกับผู้ว่าราชการจังหวัด คณะกรรมการอิสลามประจำจังหวัด โต๊ะอิหม่าม เพื่อสอดส่องดูแลการปฏิบัติศาสนพิธีอย่างเข้มข้น พร้อมกันนี้ได้ขอความร่วมมือ ไม่ให้มีการรวมกลุ่มรับประทานร่วมกัน อาจจะให้บรรจุกล่องกลับไปรับประทานที่บ้าน จะต้องทำความเข้าใจร่วมกับชาวมุสลิมด้วยคณะ กก.อิสลาม 5 จว.ขอผ่อนปรนเช่นเดียวกับนายอิธวัฒน์ พิทักษ์คุมพล รอง เลขานุการจุฬาราชมนตรี กล่าวว่า สำนักจุฬาราชมนตรี ได้รับการประสานอย่างไม่เป็นทางการจากคณะกรรมการอิสลามประจำจังหวัด 5 จังหวัดชายแดนภาคใต้ โดยจะเข้าหารือขอให้ผ่อนปรนประกาศสำนักจุฬาราชมนตรี ในการปฏิบัติศาสนกิจเดือนรอมฎอนในช่วงนี้ ขอให้มีการเปิดมัสยิดทำละหมาดได้ อาจจะกำหนดช่วงเหลื่อมเวลากัน เป็นต้น เนื่องจากพี่น้องชาวมุสลิมเห็นว่า การปฏิบัติศาสนกิจรอมฎอนในช่วง 1 เดือนนั้นมีความพิเศษ จะได้รับผลบุญมากกว่าในช่วงอื่นๆ เท่าที่ได้รับทราบ จากการติดตามผลหลังออกประกาศ สำนักจุฬาราชมนตรี ฉบับที่ 4 ไปแล้วนั้น ทุกภาคส่วนเริ่มตื่นตัว ส่วนใหญ่รับทราบและให้ความร่วมมือปฏิบัติตนตามแนวทางที่ให้ไว้เป็นอย่างดี ขณะที่หน่วยงานราชการในพื้นที่ พร้อมอำนวยความสะดวกในการดูแล พี่น้องชาวมุสลิมอย่างเต็มที่ สำนักจุฬาราชมนตรีจะประเมินสถานการณ์อย่างต่อเนื่อง เพื่อวางแผนกำหนดมาตรการดูแลการประกอบศาสนพิธีให้สอดคล้องกับสถานการณ์ที่เกิดขึ้นในช่วงนี้ และเตรียมตัวเข้าสู่เดือนรอมฎอน โดยทุกหน่วยงานจะร่วมมือกัน ดูแลและหามาตรการที่รองรับการปฏิบัติศาสนพิธีให้มีผลกระทบน้อยที่สุด และเพื่อให้ประชาชนปลอดภัยจับไม่หมดหน้ากากอนามัยแพงด้านการจับกุมผู้กระทำความผิดขายหน้ากากอนามัยเกินราคากฎหมายกำหนดยังพบต่อเนื่อง โดย พล.ต.ท.เจริญวิทย์ ศรีวนิชย์ ผบช.ภ.4 เผยว่า สั่งการให้ชุดสืบสวน บก.สส.ภ.4 ล่อซื้อจับกุมได้หลายราย รายแรกร่วมกับตำรวจ สภ.เมืองร้อยเอ็ด จับกุม น.ส.พิมพ์เพ็ญ สุวรรณพันธุ์ อายุ 25 ปี ของกลางหน้ากากอนามัย 65 กล่อง รวม 3250 ชิ้น และเงินล่อซื้อ 47000 บาท จับกุมได้หน้าศูนย์อาหารในปั๊มน้ำมัน ปตท. ต.หนองแวง รายต่อมาจับกุม น.ส.นภาพร อาสนชัย อายุ 33 ปี ได้ที่ร้านขายของชำ บ้านท่านคร ต.เหนือเมือง อ.เมืองร้อยเอ็ด ของกลางหน้ากากอนามัย 5 กล่องราคาขายกล่องละ 600 บาท และอีกรายจับกุม น.ส.รชดาการ จันทกลม อายุ 26 ปี ของกลางหน้ากากอนามัย 14 กล่อง รวม 700 ชิ้น และเงินสด 9200 บาท จับกุมได้หน้าร้านกาแฟในปั๊มน้ำมัน ปตท.ต.เกิ้ง อ.เมืองมหาสารคาม นำตัวส่งท้องที่เกิดเหตุดำเนินคดีทลาย รง.ผลิตสำลีแอลกอฮอล์ส่วน พล.ต.ต.ณัฐพงษ์ สัตยานุรักษ์ ผบก.สส.ภ.2 สั่งการฝ่ายสืบสวน กก.1 บก.สส.ภ.2 ร่วมกับตำรวจ สภ.นาจอมเทียน อ.สัตหีบ จ.ชลบุรี และเจ้าหน้าที่สาธารณสุขจังหวัดชลบุรี นำหมายศาลเข้าตรวจค้นโรงงานเอ็มแอนด์เอเมดิคอล ซัพพลาย เลขที่ 64/9 หมู่ 3 ต.นาจอมเทียน ลักลอบผลิตเครื่องมือและอุปกรณ์ทางการแพทย์โดยไม่ได้รับอนุญาต เป็นสำลีแอลกอฮอล์ฆ่าเชื้อจำนวนมาก นอกจากนี้ยังจับกุมคนงานชาวพม่าผิดกฎหมาย 5 คน ควบคุมตัวนายสุริยันต์ สามาลา อายุ 39 ปี ผู้จัดการโรงงานไปดำเนินคดี สอบสวนทราบว่า โรงงานดังกล่าวมีนายรภัสสิทธิ์ รภัสปาณเศรษฐ์ เป็นเจ้าของ อ้างว่าโรงงานอยู่ระหว่างการขออนุญาต แต่ลักลอบผลิตสำลีแอลกอฮอล์ออกมาขายช่วงไวรัสโควิดระบาดหนัก กระทั่งตำรวจบุกทลายดังกล่าวปมย้ายเหตุพบการกักตุนแมสก์ผู้สื่อข่าวรายงานว่า นายกรัฐมนตรีได้มีคำสั่งย้ายด่วนนายวิชัย เนื่องมาจากมีกระแสการร้องเรียนของประชาชนจำนวนมาก รวมทั้งมีกระแสในสื่อโซเชียลว่า การบริหารจัดการหน้ากากอนามัยของศูนย์บริหารจัดการหน้ากากอนามัย ที่ร่วมกันระหว่างกรมการค้าภายใน หน่วยงานต่างๆของกระทรวงพาณิชย์ และหน่วยงานต่างๆของกระทรวงสาธารณสุข ทำให้พบการกักตุนหน้ากากอนามัยจำนวนมากของคนบางกลุ่มจนประชาชนหาซื้อไม่ได้ และมีราคาแพง ส่งผลให้นายกรัฐมนตรีต้องออกคำสั่งย้ายด่วนรวมทั้งให้ตรวจสอบข้อเท็จจริงด้วยผลสอบชุดแรก โบ้ย รง.อาจแอบขายขณะที่การสอบสวนหาข้อเท็จจริงในส่วนของกระทรวงพาณิชย์นั้น ล่าสุด นายบุณยฤทธิ์ได้แต่งตั้งคณะกรรมการตรวจสอบข้อเท็จจริงขึ้นมาอีก 1 ชุด มีปลัดกระทรวงเกษตรและสหกรณ์ เป็นประธาน โดยให้หาข้อเท็จจริงเพิ่มเติมให้แล้วเสร็จในวันที่ 30 เม.ย.63 หลังจากที่คณะกรรมการตรวจสอบข้อเท็จจริง ชุดแรกที่มีนายสุพพัต อ่องแสงคุณ รองปลัดกระทรวงพาณิชย์ เป็นประธาน ได้ตรวจสอบข้อเท็จจริงเบื้องต้นเสร็จไปแล้วเมื่อวันที่ 31 มี.ค.63 สรุปว่า กระบวนการบริหารจัดการหน้ากากอนามัยของศูนย์บริหารจัดการฯ มีช่องโหว่ ที่อาจทำให้โรงงานผลิตหน้ากากอนามัยแอบขายหลังร้านให้กับกระบวนการกักตุนได้ฉวยจังหวะช่วงเย็นหลัง จนท.กลับรายงานระบุต่อว่า เนื่องจากกรมการค้าภายในส่งเจ้าหน้าที่ไปเฝ้าที่โรงงานตั้งแต่เวลา 07.00-17.00 น. เพื่อเช็กสต๊อก และดูว่าหน้ากากอนามัยของแต่ละโรงงานที่ผลิตได้ในแต่ละวันจัดส่งให้ใครบ้าง แต่หลังจากเวลา 17.00 น.ไปแล้ว เมื่อเจ้าหน้าที่กลับ ไม่มีทางทราบได้เลยว่าโรงงานจะนำหน้ากากไปขายให้กับใครบ้าง และการแจ้งปริมาณการผลิตให้กับกรมการค้าภายในนั้น เป็นตัวเลขที่แท้จริงหรือไม่ หรือแจ้งน้อยกว่าที่ผลิตได้จริง ทำให้หน้ากากส่วนเกิน นำไปขายหลังร้านได้ อย่างไรก็ตาม การหาข้อเท็จจริง ของคณะกรรมการชุดที่มีปลัดกระทรวงเกษตรฯเป็นประธานนั้น จะเป็นการหาข้อเท็จจริงเพิ่มเติมจากผลสรุปของชุดนายสุพพัต ที่สรุปว่ามีมูลที่อาจทำให้เกิดการกักตุนได้ โดยให้ดูเพิ่มเติมว่าจะสามารถหาข้อมูลใดๆได้อีก เช่น ตัวบุคคล หลักฐานเอกสาร ที่ชุดนายสุพพัตไม่มีอำนาจตามกฎหมายที่จะเสาะหาจากโรงงานหรือผู้เกี่ยวข้องได้ฝ่าเคอร์ฟิวลดลง ภูเก็ตแชมป์สำหรับผลการปฏิบัติงานด้านความมั่นคงในช่วงเคอร์ฟิว คืนวันที่ 21 เม.ย. ต่อเนื่องเช้าวันที่ 22 เม.ย. นพ.ทวีศิลป์ วิษณุโยธิน โฆษก ศบค. มีผู้ ฝ่าฝืนออกนอกเคหสถาน 554 ราย ลดลงจากคืนก่อน 139 ราย ชุมนุม มั่วสุม 55 ราย ลดลงจากคืนก่อน 10 ราย ส่วนจังหวัดที่มีการกระทำผิดมากที่สุด ได้แก่ ภูเก็ต รองลงมา กทม. ปทุมธานี นครศรีธรรมราช สงขลา ลพบุรี ราชบุรี ขอนแก่นเอาเงินเยียวยา 5 พันเล่นพนันส่วนความผิดอื่นๆในส่วนต่างๆของประเทศ เมื่อช่วงเย็นวันที่ 21 เม.ย. นายดรณ์ สมิตะเกษตริน นายอำเภอเมืองอุดรธานี รับแจ้งมีชาวบ้านลักลอบเล่นการพนันหลายวงที่กระท่อมนาท้ายบ้านหนองน้ำเค็ม หมู่ 8 ต.เชียงยืน สั่งการให้นายชัยวัฒน์ ธรรมวัตร ปลัดอาวุโส นำกำลังไปจับกุมได้ผู้ต้องหาเล่นไพ่รัมมี่ 5 คน และเล่นไฮโล 5 คน ส่วนที่กลางทุ่งนาบ้านจำปา หมู่ 8 ต.เชียงพิณ จับกุมนักพนันหญิงเล่นไฮโลได้ 2 คน ผู้ต้องหาทั้ง 2 วง รับสารภาพ หลังจากทางจังหวัดประกาศให้อยู่บ้านก็ไม่ได้ทำอะไร บางคนได้เงินเยียวยา 5000 บาทชวนกันมาเล่นไพ่รัมมี่และไฮโล บางคนที่ลงทะเบียนแล้วยังไม่ได้เงินก็พากันมาเล่นพนันแก้เหงา ส่วนที่ จ.มหาสารคาม นายฉลอง พึ่งโคกสูง นอภ.เชียงยืน นำกำลังเข้าจับกุมผู้ลักลอบเล่นพนันไฮโล 2 จุด ที่ ป่าละเมาะบ้านกู่ทอง หมู่ 16 ต.กู่ทอง ได้ผู้ต้องหา 4 คน และที่เถียงนาหลัง อบต.กู่ทอง ได้ผู้ต้องหา 5 คน นำส่ง สภ.กู่ทอง ดำเนินคดีเขตไม่ให้แจกของริมคลองหลอดแต่ความวุ่นวายจากการรับแจกของยังมีให้ เห็น โดยวันเดียวกัน ที่บริเวณถนนริมคลองหลอดฝั่งแม่พระธรณีบีบมวยผม 1 ใน 71 จุด ที่ กทม.กำหนดให้แจกสิ่งของช่วยเหลือประชาชนที่ได้รับความเดือดร้อนตั้งแต่ช่วงสายมีประชาชนยากไร้ซึ่งอาศัยอยู่บริเวณละแวกตรอกสาเก และจากที่ต่างๆ ตลอดจนกลุ่มคนไร้บ้านกว่า 200 คน พากันมาปักหลักรอการแจกจ่ายอาหารและข้าวท่ามกลางอากาศที่ร้อนจัด ทันทีที่มีผู้นำรถมาจอดเพื่อเตรียมนำข้าวของมาแจกจ่าย เจ้าหน้าที่เทศกิจเขตพระนคร 3 นาย ประจำอยู่ ได้ปฏิเสธและให้ไปที่บริเวณวงเวียน สิบสามห้างย่านบางลำภูแทน โดยให้เหตุผลว่าสำนักงานเขตพระนครได้ยกเลิกจุดแจกอาหารที่บริเวณพระแม่ธรณีบีบมวยผมแล้วสร้างความไม่พอใจให้ผู้ที่มารอรับอาหารแจกเป็นอย่างมากเทศกิจหวิดโดนคนรอรับรุมยำกระทั่งเวลาประมาณ 14.30 น. ได้เกิดเหตุวุ่นวาย ทันทีที่กลุ่มวัยรุ่นหนุ่มสาวจำนวนหนึ่งขับรถยนต์นำข้าวปลาอาหารเข้ามาในบริเวณเพื่อแจกจ่าย ผู้ที่มาปักหลักรอรับของพากันมีความหวัง ลุกขึ้นต่อแถวรอสุดท้ายได้รับการปฏิเสธจากเทศกิจอีกครั้ง ทำให้กลุ่มผู้ที่มานั่งรออาหารแจกตั้งแต่เช้าไม่พอใจโห่ด่าทอจนเกิดมีปากเสียงกับกลุ่มเทศกิจ ระหว่างนั้นเจ้าหน้าที่เทศกิจเห็นท่าไม่ดีจึงพากันเดินทางกลับ แต่ชายฉกรรจ์ที่มารอรับอาหารแจกกลุ่มหนึ่งไม่พอใจฮือตามจะเข้าไปรุมประชาทัณฑ์ โชคดีที่เทศกิจรายนี้ขับรถจักรยานยนต์หนีได้ทัน กลุ่มผู้รอรับแจกอาหารยังก่อหวอดแสดงความไม่พอใจและเตรียมเดินขบวนไปประท้วง ที่สำนักงานเขตพระนครด้วย ต่อมาเจ้าหน้าที่ตำรวจ สน.ชนะสงคราม กว่า 10 นาย นำโดย ร.ต.อ.ปฐมพงษ์ แสงอรุณ รอง สวป.สน.ชนะสงคราม เข้ามาควบคุมสถานการณ์ ประสานไปยังสำนักงานเขตพระนครเพื่อหาข้อยุติ ได้ข้อสรุปว่าสำนักงานเขตพระนครจะยังคงให้มีการแจกอาหารบริเวณพระแม่ธรณีบีบมวยผมต่อไปได้ แต่ให้ผู้ที่จะแจกอาหารต้องไปขออนุญาตจากสำนักงานเขตพระนครเท่านั้น22 เมียนมารับประกันสังคมวันเดียวกัน นายดวงฤทธิ์ เบ็ญจาธิกุล ชัยรุ่งเรือง ที่ปรึกษา รมว.แรงงาน กล่าวว่า นายเฉลิมพล เนียมสกุล แรงงานจังหวัดเชียงราย ได้รายงานถึงกรณีมีแรงงานต่างด้าวสัญชาติเมียนมาใน จ.เชียงราย ถูกเลิกจ้าง เพราะสถานประกอบการแห่งหนึ่งปิดกิจการชั่วคราว จากการแพร่ระบาดของเชื้อไวรัสโควิด-19 ล่าสุดนายประจญ ปรัชญ์สกุล ผวจ.เชียงราย สั่งการให้หน่วยงานในสังกัดกระทรวงแรงงาน สาธารณสุขจังหวัด กอ.รมน.จังหวัด เจ้าหน้าที่ฝ่ายปกครองจังหวัดลงพื้นที่เข้าไปตรวจสอบใบอนุญาตทำงานค่าจ้างค้างจ่าย เพื่อให้ความช่วยเหลือ จากการตรวจสอบสิทธิประกันสังคมพบว่ามีสิทธิได้รับประโยชน์ทดแทนกรณีว่างงาน ให้ยื่นคำร้องเพื่อขอรับสิทธิชดเชย โดยมียื่นในวันที่ 22 เม.ย. 12 คน ส่วนที่เหลืออีก 10 คน จะทยอยมายื่นในวันที่ 23 เม.ย.44 องค์กรเสนอมาตรการแก้ไขวันเดียวกัน ภาคีสังคมแรงงานสู้วิกฤติโควิด ประกอบด้วยองค์กรแรงงาน องค์กรพัฒนาเอกชน 44 องค์กร ออกแถลงการณ์เสนอมาตรการการแก้ไขปัญหาแรงงานในสถานการณ์ระบาดของโรคโควิด-19 ที่มีผลกระทบต่อแรงงานทุกประเภท ขอให้กระทรวงแรงงานพิจารณาจัดตั้งกลไกการทำงานร่วมกันของภาคส่วนต่างๆในรูปแบบของคณะทำงานความร่วมมือในการบริหารจัดการแรงงานข้ามชาติ ในช่วงการระบาดของโรคโควิด จัดทำแผนรองรับการฟื้นฟูการจ้างงานหลังการระบาดของโรค เพื่อให้เกิดแนวทางในการแก้ปัญหาผลกระทบอย่างรอบด้าน ปฏิรูประบบประกันสังคมให้เป็นองค์กรอิสระ ในการทำหน้าที่ในการบริหารจัดการจากภาครัฐ เพื่อให้มีความโปร่งใส มีระบบธรรมาภิบาล มีประสิทธิภาพ มีประโยชน์สูงสุดแก่ผู้ประกันตน โดยให้ผู้ประกันตนมีส่วนร่วมอย่างแท้จริง เพื่อให้สามารถเป็นหลักประกันด้านสวัสดิการให้แก่แรงงานในภาวะวิกฤติได้มากขึ้น จัดตั้งกองทุนประกันความเสี่ยงทางรายได้ของผู้ประกันตน เพื่อให้สามารถจ่ายเงินชดเชยให้แก่ลูกจ้างให้ได้รับค่าจ้างครบตามจำนวนในภาวะวิกฤติให้ช่วยพักหนี้ใน–นอกระบบในแถลงการณ์ ยังเสนอให้รัฐบาลพิจารณาการผ่อนปรนพื้นที่การทำงานภาคบริการและการใช้พื้นที่สาธารณะ โดยจัดระเบียบอย่างเหมาะสมเพื่อให้แรงงานนอกระบบกลับมาทำงานมีรายได้โดยเร็ว และควรมีมาตรการสนับสนุนการลดต้นทุนค่าใช้จ่ายในภาวะที่แรงงานนอกระบบไม่สามารถหารายได้ตามปกติ เช่น การมีนโยบายบังคับหรือขอความร่วมมือ ให้มีการผ่อนปรนค่าเช่าร้านอาหารและสถานประกอบการรายย่อย ลดค่าเช่ารถรับจ้างสาธารณะ พักชำระหนี้ทั้งในและนอกระบบ มีนักวิชาการ 23 คน ลงนามสนับสนุนแถลงการณ์ อาทิ รศ.ดร.กิริยา กุลกลการ คณะเศรษฐศาสตร์ ธรรมศาสตร์ รศ.แล ดิลกวิทยรัตน์ คณะเศรษฐศาสตร์ จุฬาลงกรณ์ มหาวิทยาลัย และ รศ.ดร.วรวิทย์ เจริญเลิศ อาจารย์พิเศษ คณะเศรษฐศาสตร์ มหาวิทยาลัยเชียงใหม่แพนเค้กนำมอบเครื่องฆ่าเชื้อที่เรือหลวงจักรีนฤเบศร ท่าเทียบเรือจุกเสม็ด อ.สัตหีบ จ.ชลบุรี พล.ร.ท.เชษฐา ใจเปี่ยม ผู้อำนวยการสำนักงานประสานภารกิจด้านความมั่นคง กับกองอำนวยการรักษาความมั่นคงภายในราชอาณาจักร กองทัพเรือ (ผอ.สง.ปรมน.ทร.) ที่ปรึกษาชมรมพัฒนาสัมพันธ์ระดับผู้บริหารกองทัพเรือ (พสบ.ทร.) พร้อมด้วย แพนเค้ก เขมนิจ จามิกรณ์ ดาราสาว โฆษกพิเศษกองทัพเรือ ในฐานะนักศึกษา พสบ.ทร. รุ่นที่ 15 พร้อมคณะสมาชิก พสบ.ทร. นำแอลกอฮอล์ชนิดน้ำ 100 ลิตร และเครื่องฆ่าเชื้อไวรัสด้วยรังสีอัลตราไวโอเลต (UVC) มอบให้กับ น.อ.จรัญ วทัญญู ผู้บังคับการเรือหลวงจักรีนฤเบศร ในโครงการ พสบ.ทร.ร่วมใจ ต้านภัย COVID-19 เพื่อใช้ในภารกิจการช่วยเหลือผู้ประสบภัยในที่ต่างๆ รวมทั้งยังเป็นโรงพยาบาลลอยน้ำเวลาที่เกิดภัยพิบัติ เช่นเดียวกับ พล.ต.อ.อัศวิน ขวัญเมือง ผู้ว่าฯ กทม. พร้อมคณะออกเยี่ยมชาวบ้านในซอยตึกดินและชุมชนละแวกใกล้เคียงศาลาว่าการกรุงเทพมหานคร พร้อมมอบถุงยังชีพ กทม.ให้เพื่อเป็นกำลังใจให้ต่อสู้กับการแพร่ระบาดของไวรัสโควิด-19 ด้วย
โฆษก ศบค.เผยจะปลดล็อกหรือผ่อนปรนบางพื้นที่ในการเปิดธุรกิจบางชนิด ขึ้นอยู่กับข้อมูลและสถิติ ยันนายกฯไม่ได้ตัดสินใจคนเดียว ด้านมาตรการเยียวยา 5000 บาท ยอดลงทะเบียน 28.7 ล้านคนแล้ว 
โควิด-19,ข่าวหน้า1,เยียวยา 5 พันบาท,ผ่อนปรนธุรกิจ,ผลกระทบโควิด-19,เราไม่ทิ้งกัน,ข่าววันนี้,ข่าวทั่วไป